b'\n_START_ARTICLE_\nHormon\n_START_PARAGRAPH_\nHormoni (gr\xc5\xa1ko \xce\xbf\xcf\x81\xce\xbc\xcf\x8c\xce\xbd\xce\xb7 = prebuditi) so snovi v organizmu, ki jih izlo\xc4\x8dajo hormonalne \xc5\xbeleze. Od hormonov so odvisne posamezne naravne funkcije delovanja organizma. Izlo\xc4\x8dajo se neposredno v kri in se z njo prena\xc5\xa1ajo po celem telesu, kjer vplivajo na razli\xc4\x8dne organe._NEWLINE_Hormoni so prena\xc5\xa1alci informacij med organi oziroma med tkivi v organizmu. Izjema so tako imenovani tkivni hormoni, ki se sintetizirajo na mestu, kjer tudi u\xc4\x8dinkujejo. Slednjih ne izlo\xc4\x8dajo \xc5\xbeleze, pa\xc4\x8d pa nastanejo v doti\xc4\x8dnem tkivu. Hormone so odkrili v zgodnjem 20. stoletju. Delujejo le na dolo\xc4\x8dene ciljne organe, kjer se ve\xc5\xbeejo na specifi\xc4\x8dne receptorje. Receptorji se obi\xc4\x8dajno nahajajo na zunanji strani celi\xc4\x8dne membrane. Vezava molekule hormona na receptor povzro\xc4\x8di v celici biokemi\xc4\x8dno reakcijo. Nekateri hormoni, ki so dovolj lipofilni, pa lahko prehajajo celi\xc4\x8dne membrane (steroidni hormoni) in delujejo neposredno na celi\xc4\x8dno jedro._NEWLINE_V \xc5\xbeivalskem organizmu izlo\xc4\x8dajo hormone posebne \xc5\xbeleze. Imenujemo jih \xc5\xbeleze z notranjim izlo\xc4\x8danjem (endokrine \xc5\xbeleze), ker spro\xc5\xa1\xc4\x8dajo hormone neposredno v kri in nimajo drugih izvodil._NEWLINE_Tudi rastline sintetizirajo hormone; imenujemo jih fitohormoni. Enako kot \xc5\xbeivalski hormoni, imajo fitohormoni lastnosti signalnih molekul, ki delujejo na dalj\xc5\xa1e razdalje v nizkih koncentracijah.\n_START_SECTION_\nNa\xc4\x8dini delovanja hormonov\n_START_PARAGRAPH_\nKer posedujejo izrazito mo\xc4\x8dno delovanje, izkazujejo u\xc4\x8dinek \xc5\xbee pri zelo nizkih koncentracijah. V nasprotju z zelo hitrim prenosom informacij po \xc5\xbeiv\xc4\x8dnih celicah, lahko signal preko hormonov potuje tudi ve\xc4\x8d sekund ali celo ur, preden dose\xc5\xbee po krvi ciljno mesto._NEWLINE_\xc4\x8cim se molekule hormona sprostijo iz \xc5\xbeleze v krvni obtok, lahko dose\xc5\xbeejo vsako celico organizma. Da pa lahko hormon v neki celici povzro\xc4\x8di dolo\xc4\x8deno spremembo, mora le-ta posedovati ustrezne receptorje. _NEWLINE_Ve\xc4\x8dina hormonov deluje preko sekundarnih obve\xc5\xa1\xc4\x8devalcev. Sem sodijo hidrofilni hormoni, ki ne morejo prehajati lipofilnih membran. Po vezavi hormona na receptor, se zaradi biokemi\xc4\x8dnih reakcij v notranjosti celice sprosti sekundandarni obve\xc5\xa1\xc4\x8devalec. _NEWLINE_Prej omenjeni steroidni hormoni, ki so lipofilni, pa delujejo na celi\xc4\x8dno jedro.'